作者:李群玉
標題:感興四首
內容:子雲吞白鳳，遂吐太玄書。幽微十萬字，枝葉何扶疏。婉孌猛虎口，甘言累其初。一睹美新作，斯瑕安可除。昔竊不死藥，奔空有嫦娥。盈盈天上豔，孤潔棲金波。織女了無語，長宵隔銀河。軋軋揮素手，幾時停玉梭。洞房三五夕，金釭凝焰滅。美人抱雲和，斜倚紗窗月。沈吟想幽夢，閨思深不說。弦冷玉指寒，含顰待明發。朔雁銜邊秋，寒聲落燕代。先驚愁人耳，顏發潛消改。凝雲蔽洛浦，夢寐勞光彩。天邊無書來，相思淚成海。